দিনাজপুর, ১০ জুলাই (শীর্ষ নিউজ ডটকম): ধর্মভিত্তিক ১২টি দলের ডাকা  দেশব্যাপী টানা ৩০ ঘণ্টার হরতালের প্রথম দিনে আজ রোববার দিনাজপুরে ঢিলেঢালা ভাবে হরতাল পালিত হচ্ছে। দুপুর পর্যন্ত কোথাও কোনো অপ্রীতিকর ঘটনা ঘটেনি।  শহর ও শহরের বাইরে দূরপাল্লার বাস-ট্রাক চলাচল বন্ধ থাকলেও রিকশা, সাইকেল, মোটরসাইকেল ও ব্যাটারিচালিত ইজিবাইক, প্রাইভেটকার ও মাইক্রোবাস চলাচল প্রায় স্বাভাবিক রয়েছে।  শহরে অনেক দোকানপাট খোলা রয়েছে। কোনো প্রকার অপ্রীতিকর ঘটনা এড়াতে শহরের নিমতলা, গনেশতলা, কলেজ মোড়, মহারাজা মোড়, লিলির মোড়সহ বিভিন্ন পয়েন্টে পুলিশ মোতায়েন করা হয়েছে।  পুলিশের উপস্থিতিতে হরতালকারীরা  কোনো প্রকার পিকেটিং করতে পারেনি।  কোতোয়ালী থানার অফিসার ইনচার্জ হাসান শামীম ইকবাল জানান, প্রায় শান্তিপূর্ণভাবে হরতাল পালিত হচ্ছে। এখন পর্যন্ত কোনো অপ্রীতিকর ঘটনা ঘটেনি।  (শীর্ষ নিউজ ডটকম/প্রতিনিধি/রাজ/১৫.১২ ঘ.)